Onwettige krag-aansluitings in George se visier | Netwerk24
Onwettige krag-aansluitings in George se visier
Deur Jackie Kruger 15 April 2019 18:39
Vanjaar alleen is drie transformators reeds in die Thembalethu-gebied in George in die Suid-Kaap beskadig weens onwettige elektrisiteitsaansluitings.
So sê die George-munisipaliteit nadat inwoners van die gebied onlangs 'n protesoptog gehou het, hoofsaaklik weens klagtes oor 'n gebrek aan elektrisiteit.
Chantel Edwards-Klose, munisipale woordvoerder, sê die transformators is geheel en al vernietig deur onwettige en gevaarlike elektrisiteitsaansluitings in die gebied.
Dit sal 'n minimum van drie maande neem om twee transformators te laat installeer, waarna die gemeenskap sal moet help om seker te maak dat die transformators nie weer beskadig word nie, volgens haar.
Die munisipaliteit doen 'n beroep op die inwoners van George om onwettige elektrisiteitsaansluitings aan te meld. Nie net het dié aansluitings noodlottige gevolge nie, maar dit veroorsaak ook deurlopende kragonderbrekings in verskeie dele van Thembalethu.
George se burgemeester, Melvin Naik, het onderneem om sover moontlik aandag aan van die klagtes van die inwoners te gee, binne die raamwerk van wetgewing.
Die munisipaliteit waarsku voorts dat hy strafregtelike klagte teen oortreders aanhangig sal maak. Inmenging met en die beskadiging van munisipale infrastruktuur kan as sabotasie beskou word. Indien iemand skuldig bevind sou word aan so 'n oortreding, kan 'n vonnis van tot 30 jaar tronkstraf opgelê word.